---
title: Συστήματα αρχείων
description: Περιγραφές και προτάσεις για τα διαθέσιμα συστήματα αρχείων (ext4, f2fs, btrfs, xfs, zfs, bcachefs)
---

Το CachyOS προσφέρει πέντε διαφορετικά συστήματα αρχείων, ώστε να επιτρέψει στον χρήστη να επιλέξει αυτό που ταιριάζει καλύτερα στις ανάγκες του. Ακολουθεί μια ανάλυση των πλεονεκτημάτων, των μειονεκτημάτων και των συστάσεων για το εκάστοτε σύστημα αρχείων. Κάθε σύστημα αρχείων συνοδεύεται από τα απαιτούμενα και τα βοηθητικά του προγράμματα που είναι προεγκατεστημένα στο CachyOS.

:::note
Το BTRFS αποτελεί το προεπιλεγμένο και προτεινόμενο σύστημα αρχείων για το CachyOS. Επιλέξτε αυτό αν δεν είστε σίγουροι.
:::

## XFS

Το XFS είναι ένα σύστημα αρχείων με δυνατότητα καταγραφής που δημιουργήθηκε και αναπτύχθηκε από τη Silicon Graphics, Inc. Δημιουργήθηκε το 1993, μεταφέρθηκε στο Linux το 2001 και πλέον υποστηρίζεται ευρέως από τις περισσότερες διανομές Linux.

### Πλεονεκτήματα

- Το XFS σχεδιάστηκε αρχικά με γνώμονα την ταχύτητα και την εξαιρετική δυνατότητα κλιμάκωσης.
- Είναι αξιόπιστο, καθώς το XFS αξιοποιεί διάφορες τεχνολογίες για την πρόληψη της καταστροφής δεδομένων.
- Είναι ανθεκτικό στον κατακερματισμό λόγω της φύσης του που βασίζεται σε εκτάσεις και της στρατηγικής καθυστερημένης εκχώρησης.

### Μειονεκτήματα

- Δεν παρέχει δυνατότητα συρρίκνωσης.

### Βοηθητικά εργαλεία χρήστη

Το πακέτο που περιέχει τα εργαλεία διαχείρισης για συστήματα αρχείων XFS είναι το `xfsprogs`.

### Καταλληλότητα

Το XFS είναι το συνιστώμενο σύστημα αρχείων για χρήστες που δεν χρειάζονται προηγμένες λειτουργίες και θέλουν απλά ένα γρήγορο και αξιόπιστο σύστημα αρχείων.

## BTRFS

Το BTRFS είναι ένα σύγχρονο σύστημα αρχείων τύπου αντιγραφής κατά την εγγραφή (COW), που δημιουργήθηκε το 2007 και ανακηρύχθηκε σταθερό στον πυρήνα Linux το 2013. Υποστηρίζεται ευρέως και είναι γνωστό κυρίως για το προηγμένο σύνολο δυνατοτήτων του.

### Πλεονεκτήματα

- Διαφανής συμπίεση: το BTRFS υποστηρίζει τη διαφανή συμπίεση αρχείων, επιτρέποντας σημαντική εξοικονόμηση χώρου χωρίς την παρέμβαση του χρήστη. **Το CachyOS παρέχει από προεπιλογή συμπίεση ZSTD, ρυθμισμένη στο επίπεδο 3.**
- Λειτουργία στιγμιότυπων: το BTRFS εκμεταλλεύεται τον μηχανισμό COW για να επιτρέπει τη δημιουργία στιγμιότυπων των υποτόμων, τα οποία καταλαμβάνουν πολύ λίγο πραγματικό χώρο.
- Λειτουργία υποτόμων: επιτρέπει μεγαλύτερο έλεγχο στο σύστημα αρχείων.
- Δυνατότητα επέκτασης ή συρρίκνωσης.
- Πολύ γρήγορη ανάπτυξη.

### Μειονεκτήματα

- Μερικές φορές απαιτεί ανασυγκρότηση ή εξισορρόπηση.
- Χαμηλότερη απόδοση σε μηχανικούς δίσκους, λόγω του κατακερματισμού.

### Βοηθητικά εργαλεία χρήστη

Το πακέτο του βοηθητικού εργαλείου για το σύστημα αρχείων BTRFS είναι το `btrfs-progs`.

### Διάταξη υποτόμων

Το CachyOS παρέχει μια έτοιμη διάταξη υποτόμων για να επιτρέπει την εύκολη χρήση της λειτουργίας στιγμιότυπων.

- Subvol @ = /
- Subvol @home = /home
- Subvol @root = /root
- Subvol @srv = /srv
- Subvol @cache = /var/cache
- Subvol @tmp = /var/tmp
- Subvol @log = /var/log

### Καταλληλότητα

Το Btrfs συνιστάται για χρήστες που θέλουν να έχουν τις λειτουργίες στιγμιότυπων/αντιγράφων ασφαλείας και διαφανούς συμπίεσης.

## EXT4

Το EXT4 (fourth extended filesystem) είναι το πιο ευρέως χρησιμοποιούμενο σύστημα αρχείων στο Linux. Το EXT4 κατέστη σταθερό στον πυρήνα Linux το 2008.

### Πλεονεκτήματα

- Μπορεί να είναι εξίσου ή ακόμα και πιο γρήγορο από το XFS σε ορισμένες περιπτώσεις.
- Είναι εξαιρετικά διαδεδομένο, επιτρέποντας την εύκολη πρόσβαση σε πληθώρα πόρων.
- Είναι αξιόπιστο. Το EXT4 έχει αποδεδειγμένο ιστορικό εξαιρετικής αξιοπιστίας.
- Δυνατότητα επέκτασης ή συρρίκνωσης.
  - Η συρρίκνωση υποστηρίζεται μόνο εκτός σύνδεσης και απαιτεί την αποπροσάρτηση του συστήματος αρχείων.
  
### Μειονεκτήματα

- Στερείται πολλές από τις προηγμένες λειτουργίες που προσφέρουν άλλα συστήματα αρχείων.

### Βοηθητικά εργαλεία χρήστη

Το πακέτο για τη διαχείριση του ext4 είναι το `e2fsprogs`.

### Καταλληλότητα

Το EXT4 προτείνεται για χρήστες που επιθυμούν το απλούστερο, πιο δοκιμασμένο και πιο κοινό σύστημα αρχείων.

## ZFS

Το ZFS είναι ένα προηγμένο σύστημα αρχείων που αναπτύχθηκε αρχικά από τη Sun Microsystems το 2005. Προσφέρει πολλές λειτουργίες, αλλά διατίθεται υπό την άδεια CDDL, πράγμα που σημαίνει ότι δεν μπορεί να συμπεριληφθεί απευθείας στον πυρήνα Linux και απαιτεί την εγκατάσταση ενός ξεχωριστού αρθρώματος.

:::caution
Μην χρησιμοποιείτε πυρήνα πραγματικού χρόνου με το ZFS, καθώς δεν είναι συμβατό λόγω ζητημάτων αδειοδότησης.
:::

### Πλεονεκτήματα

- Ομαδοποιημένη αποθήκευση (zpool)
- Στιγμιότυπα μέσω COW
- Συμπίεση
- Υποστήριξη Raid-Z
- Προσωρινή μνήμη ARC, η οποία επιτρέπει εξωφρενικά γρήγορη ανάγνωση για αρχεία που χρησιμοποιούνται συχνά.

### Μειονεκτήματα

- Πολύ περίπλοκο στη χρήση και στην κατανόηση λόγω λειτουργιών, όπως τα zpool και ARC.
- Το ARC απαιτεί πολλή μνήμη RAM για να είναι πραγματικά αποδοτικό.
- Δεν συμπεριλαμβάνεται στον πυρήνα Linux, επομένως εξαρτάται από ένα άρθρωμα τρίτου κατασκευαστή (OpenZFS).
- Δεν είναι συμβατό με προεκτόπιση σε πραγματικό χρόνο (real-time preemption).

### Απαιτούμενα εργαλεία

- `ZFS-Module`: Το CachyOS παρέχει ένα προμεταγλωττισμένο άρθρωμα ZFS για κάθε έκδοση του πυρήνα.
- `zfs-utils`: Πακέτο για τα βοηθητικά εργαλεία χρήστη.

### Καταλληλότητα

Το ZFS θα πρέπει να χρησιμοποιείται μόνο από έμπειρους χρήστες που θέλουν να εκμεταλλευτούν τις προηγμένες δυνατότητές του, όπως είναι η ομαδοποιημένη αποθήκευση ή η προσωρινή μνήμη ARC.

## F2FS

Το F2FS (Flash-Friendly File System) είναι ένα σύστημα αρχείων για μνήμες flash, το οποίο δημιουργήθηκε και αναπτύχθηκε αρχικά από τη Samsung για τον πυρήνα Linux. Είναι σχεδιασμένο ειδικά για τις μνήμες flash NAND που χρησιμοποιούνται στα σύγχρονα μέσα αποθήκευσης.

### Πλεονεκτήματα

- Σχεδιασμένο με γνώμονα τη φιλικότητα προς τις μνήμες flash.
- Διαφανής συμπίεση, που χρησιμοποιείται για τη μείωση των εγγραφών στον δίσκο (προς το παρόν, η εξοικονόμηση χώρου δεν είναι αξιοποιήσιμη από τον χρήστη).
- Καλύτερη εξισορρόπηση φθοράς, παρατείνοντας περαιτέρω τη διάρκεια ζωής των μονάδων flash NAND.

### Μειονεκτήματα

- Δεν μπορεί να συρρικνωθεί.
- Η εξοικονόμηση χώρου από τη συμπίεση δεν μπορεί να χρησιμοποιηθεί προς το παρόν από τον χρήστη. Αυτή η δυνατότητα ενδέχεται να προστεθεί στο μέλλον.
- Σχετικά αδύναμος έλεγχος συστήματος αρχείων (fsck).
- Η υποβάθμιση σε πυρήνα παλαιότερο από την έκδοση που δημιούργησε το σύστημα αρχείων ενδέχεται να προκαλέσει προβλήματα.
- Απαιτεί μια παράκαμψη όταν χρησιμοποιείται με το GRUB σε συστήματα MBR/BIOS.

### Βοηθητικά εργαλεία χρήστη

Το κύριο εργαλείο για το f2fs είναι το `f2fs-tools`.

### Καταλληλότητα

- Το F2FS προτείνεται για χρήστες που θέλουν να μεγιστοποιήσουν τη διάρκεια ζωής των συσκευών flash NAND τους.
- Το Limine είναι ο συνιστώμενος φορτωτής εκκίνησης για τους χρήστες του F2FS σε συστήματα MBR/BIOS, καθώς δεν απαιτεί την παράκαμψη που χρειάζεται το GRUB.

## Με λίγα λόγια

Χρησιμοποιήστε το προεπιλεγμένο σύστημα αρχείων **BTRFS**, καθώς θεωρείται σταθερό και διαθέτει πολλές εντυπωσιακές λειτουργίες (στιγμιότυπα, συμπίεση κ.λπ.). Χρησιμοποιήστε το **XFS** ή το **EXT4** για ένα απλό
και γρήγορο σύστημα αρχείων.
