---
title: T2 MacBook
description: Οδηγίες εγκατάστασης του CachyOS σε T2 MacBook
---

import { Steps } from '@astrojs/starlight/components';

Το CachyOS παρέχει εγγενή υποστήριξη για τα T2 MacBook, καθώς περιλαμβάνει τις απαραίτητες προσαρμογές σε όλους τους παρεχόμενους πυρήνες. Ωστόσο, πρέπει να ακολουθήσετε μερικά σημαντικά βήματα για μια επιτυχημένη εγκατάσταση.

:::caution[Πιθανοί κίνδυνοι]
Η πλήρης κατάργηση του macOS εγκυμονεί κινδύνους, όπως απώλεια δεδομένων ή αχρήστευση της συσκευής. **Προτείνουμε ανεπιφύλακτα** να διατηρήσετε ένα διαμέρισμα του macOS για τις ενημερώσεις του υλικολογισμικού και την ανάκτηση του συστήματος. Ανατρέξτε στο [πλάνο ανάπτυξης του T2 Linux](https://wiki.t2linux.org/roadmap/#can-i-completely-remove-macos) για λεπτομέρειες.

Εάν αποφασίσετε τελικά να αφαιρέσετε το macOS, βεβαιωθείτε ότι έχετε δημιουργήσει εκ των προτέρων ένα πλήρες αντίγραφο ασφαλείας και ένα [εκκινήσιμο πρόγραμμα εγκατάστασης για το macOS](https://support.apple.com/el-gr/101578).
:::

## Πριν από την εγκατάσταση

Η δημιουργία ενός εκκινήσιμου προγράμματος εγκατάστασης του macOS είναι προαιρετική, αλλά προτείνεται αν σκοπεύετε να τροποποιήσετε διαμερίσματα ή να αφαιρέσετε το macOS. Μπορεί να σας φανεί χρήσιμο για τις ενημερώσεις υλικολογισμικού, την επίλυση προβλημάτων ή την ανάκτηση του συστήματος. Για λεπτομερείς οδηγίες, ανατρέξτε στον [οδηγό της Apple](https://support.apple.com/el-gr/101578).

Ακολουθήστε τα παρακάτω βήματα στο macOS **πριν** εκκινήσετε το πρόγραμμα εγκατάστασης του CachyOS.

### Προετοιμασία εκκινήσιμου USB για το CachyOS

Κάντε λήψη του [αρχείου ISO του CachyOS](/el/cachyos_basic/download) και ακολουθήστε τις οδηγίες της σελίδας [Δημιουργία εκκινήσιμης μονάδας USB για το CachyOS](/el/installation/installation_prepare#δημιουργία-εκκινήσιμης-μονάδας-usb-για-το-cachyos) για να δημιουργήσετε το μέσο εγκατάστασης.

### (Προαιρετικό) Εξαγωγή του υλικολογισμικού για το Wi-Fi

:::note
Το Wi-Fi **δεν θα λειτουργεί** αυτόματα κατά τη διάρκεια ή μετά την εγκατάσταση, επειδή το απαραίτητο υλικολογισμικό είναι ιδιοταγές και δεν μπορεί να αναδιανεμηθεί από το CachyOS. Θα χρειαστείτε μια σύνδεση στο διαδίκτυο (π.χ. Ethernet, σύνδεση μέσω USB) για τη διαδικασία της εγκατάστασης, εκτός κι αν ακολουθήσετε τα παρακάτω βήματα για να προετοιμάσετε το υλικολογισμικό για το Wi-Fi και να το ενεργοποιήσετε κατά τη διάρκεια της εγκατάστασης.
:::

Όσο βρίσκεστε ακόμα στο macOS, ανοίξτε το τερματικό και εκτελέστε την παρακάτω εντολή. Αυτή αντιγράφει τα απαραίτητα αρχεία για το υλικολογισμικό του Wi-Fi στο διαμέρισμα EFI σας, καθιστώντας τα προσβάσιμα αργότερα κατά την εγκατάσταση του CachyOS.
```sh
curl -sL https://wiki.t2linux.org/tools/firmware.sh | bash -s copy_to_efi
```

### Προετοιμασία του δίσκου

Εάν σκοπεύετε να κάνετε εγκατάσταση παράλληλα με το macOS (προτείνεται), θα πρέπει να δημιουργήσετε χώρο για το CachyOS. Χρησιμοποιήστε την εφαρμογή «Βοήθημα δίσκων» στο macOS για να αλλάξετε το μέγεθος του υπάρχοντος διαμερίσματος του macOS:

<Steps>

1.  Ανοίξτε το **Βοήθημα δίσκων**.
2.  Στην πλαϊνή στήλη της εφαρμογής, επιλέξτε τον **τόμο** που θέλετε να τροποποιήσετε (συνήθως ονομάζεται «Macintosh HD» ή κάτι παρόμοιο).
3.  Κάντε κλικ στο κουμπί **«Διαμέριση»** της γραμμής εργαλείων.
4.  Κάντε κλικ στο κουμπί **«+» (συν)**, το οποίο βρίσκεται κάτω από το κυκλικό διάγραμμα που αναπαριστά τη χρήση του δίσκου σας.
5.  **Πολύ σημαντικό:** Όταν σας ζητηθεί, επιλέξτε **«Προσθήκη διαμερίσματος»**, *όχι* «Προσθήκη τόμου». Πρέπει να δημιουργήσετε ένα ξεχωριστό διαμέρισμα για το Linux.
6.  **Όνομα:** Πληκτρολογήστε ένα περιγραφικό όνομα για το νέο διαμέρισμα (π.χ. «CachyOS» ή «Linux»).
7.  **Μορφή:** Επιλέξτε κάποια από τις διαθέσιμες μορφές (όπως APFS ή Mac OS Extended). Το πρόγραμμα εγκατάστασης του CachyOS θα διαμορφώσει εκ νέου αυτό το διαμέρισμα αργότερα, οπότε η αρχική επιλογή δεν έχει σημασία.
8.  **Μέγεθος:** Ορίστε το επιθυμητό μέγεθος αποθηκευτικού χώρου για το CachyOS. **Λάβετε υπόψη ότι η αλλαγή μεγέθους των διαμερισμάτων αργότερα μπορεί να είναι δύσκολη ή αδύνατη**, επομένως επιλέξτε ένα μέγεθος που καλύπτει τις ανάγκες σας.
9. Κάντε κλικ στο **«Εφαρμογή»** για να δημιουργήσετε το νέο διαμέρισμα. Το Βοήθημα δίσκων θα αλλάξει το μέγεθος του διαμερίσματος του macOS και θα δημιουργήσει τον νέο κενό χώρο.

</Steps>

### Απενεργοποίηση του Secure Boot

<Steps>

1. Επανεκκινήστε το Mac σας και κρατήστε πατημένα τα `Command (⌘) + R` αμέσως μετά την ενεργοποίηση, προκειμένου να εισέλθετε στη Λειτουργία ανάκτησης (Recovery Mode).
2. Μεταβείτε στα Βοηθήματα > Βοήθημα ασφαλείας εκκίνησης.
3. Επιλέξτε «Καμία ασφάλεια» στην ενότητα **Ασφαλής εκκίνηση** και «Να επιτρέπεται η εκκίνηση από εξωτερικά ή αφαιρούμενα μέσα» στην ενότητα **Επιτρεπόμενα μέσα εκκίνησης**.

</Steps>

Για περισσότερες λεπτομέρειες, ανατρέξτε στον [οδηγό της Apple για το Βοήθημα ασφάλειας εκκίνησης](https://support.apple.com/el-gr/102522).

---

Για μια επιπλέον επισκόπηση της προετοιμασίας ενός T2 Mac για το Linux, συμβουλευτείτε τον [οδηγό προετοιμασίας για την εγκατάσταση του t2linux](https://wiki.t2linux.org/guides/preinstall/).

## Διαδικασία εγκατάστασης

<Steps>

1.  **Εκκίνηση από το USB του CachyOS:**
    *   Επανεκκινήστε το Mac σας και κρατήστε πατημένο το πλήκτρο `Option (⌥)` αμέσως μετά την ενεργοποίηση.
    *   Επιλέξτε τη μονάδα USB του CachyOS (συνήθως εμφανίζεται ως «EFI Boot»).
2.  **(Προαιρετικό) Ενεργοποίηση του Wi-Fi στο Live περιβάλλον:**
    *   Εάν χρειάζεστε Wi-Fi κατά τη διάρκεια της εγκατάστασης και δεν έχετε Ethernet/σύνδεση μέσω USB, ανοίξτε το τερματικό μόλις φορτώσει το Live περιβάλλον του CachyOS.
    *   Εκτελέστε αυτές τις εντολές για να αντιγράψετε το υλικολογισμικό από το διαμέρισμα EFI (που δημιουργήσατε στην ενότητα [Εξαγωγή του υλικολογισμικού για το Wi-Fi](#προαιρετικό-εξαγωγή-υλικολογισμικού-για-το-wi-fi)) και να ρυθμίσετε το NetworkManager:
        ```sh
        # Προσάρτηση του διαμερίσματος EFI (συνήθως ονομάζεται «nvme0n1p1» στα T2 Mac):
        sudo mkdir -p /tmp/apple-wifi-efi
        sudo mount /dev/nvme0n1p1 /tmp/apple-wifi-efi

        # Αντιγραφή του υλικολογισμικού από το EFI στο Live περιβάλλον:
        bash /tmp/apple-wifi-efi/firmware.sh get_from_efi
        sudo umount /tmp/apple-wifi-efi

        # Ρύθμιση του NetworkManager για χρήση του υποβάθρου iwd:
        cat <<EOF | sudo tee /etc/NetworkManager/conf.d/wifi_backend.conf
        [device]
        wifi.backend=iwd
        EOF
        sudo systemctl restart NetworkManager
        ```
    *   Θα μπορείτε πλέον να συνδεθείτε σε δίκτυα Wi-Fi μέσω της μικροεφαρμογής δικτύου στην περιοχή των εικονιδίων συστήματος.
3.  **Εκτέλεση του προγράμματος εγκατάστασης του CachyOS:**
    *   Εκκινήστε το πρόγραμμα εγκατάστασης του CachyOS από την επιφάνεια εργασίας ή το μενού εφαρμογών.
    *   Ακολουθήστε την κανονική διαδικασία εγκατάστασης· ανατρέξτε στην ενότητα [Οδηγός εγκατάστασης της έκδοσης Desktop](/el/installation/installation_on_root).
    *   Κατά τη διαμέριση του δίσκου, επιλέξτε τον ελεύθερο χώρο που δημιουργήσατε προηγουμένως. Αφήστε το πρόγραμμα εγκατάστασης να χειριστεί τη διαμόρφωση.
        :::caution[Προσοχή κατά τη διαμέριση]
        **Δείξτε ιδιαίτερη προσοχή** όταν φτάσετε στο βήμα διαμέρισης του προγράμματος εγκατάστασης. Βεβαιωθείτε ότι έχετε επιλέξει τον σωστό ελεύθερο χώρο που προετοιμάσατε και ότι **δεν** διαγράφετε ή διαμορφώνετε κατά λάθος το υπάρχον διαμέρισμα του macOS, ειδικά αν σκοπεύετε να κάνετε εγκατάσταση διπλής εκκίνησης. Ελέγξτε διεξοδικά τις επιλογές σας πριν προχωρήσετε.
        :::
    *   Ο εντοπισμός υλικού του CachyOS ([chwd](/el/features/chwd/chwd)) θα εφαρμόσει αυτόματα τις απαραίτητες παραμέτρους εκκίνησης και ρυθμίσεις για το chip ασφαλείας T2 κατά τη διάρκεια της εγκατάστασης.

</Steps>

## Βήματα μετά την εγκατάσταση

Αφού ολοκληρωθεί η εγκατάσταση και κάνετε επανεκκίνηση στο νέο σας σύστημα CachyOS, ίσως χρειαστεί να εκτελέσετε ορισμένα επιπλέον βήματα για να διασφαλίσετε ότι όλα λειτουργούν ομαλά.

### Οριστική εγκατάσταση του υλικολογισμικού για το Wi-Fi

Εάν ακολουθήσατε τις οδηγίες του προαιρετικού βήματος [Ενεργοποίηση του Wi-Fi στο Live περιβάλλον](#διαδικασία-εγκατάστασης) για να μεταφέρετε το υλικολογισμικό στο Live ISO, μπορείτε απλά να τις ακολουθήσετε ξανά για να ενεργοποιήσετε το Wi-Fi. Διαφορετικά, συνδεθείτε στο διαδίκτυο (π.χ. Ethernet, σύνδεση μέσω USB) και ακολουθήστε τα παρακάτω βήματα:

<Steps>
1. Ανοίξτε ένα τερματικό και κάντε λήψη του πακέτου υλικολογισμικού από το είδωλο διακομιστή του Arch Linux T2:
   ```sh
   curl https://mirror.funami.tech/arch-mact2/os/x86_64/apple-bcm-firmware-14.0-1-any.pkg.tar.zst -o apple-bcm-firmware-14.0-1-any.pkg.tar.zst
   ```
2. Εγκαταστήστε το πακέτο:
   ```sh
   sudo pacman -U apple-bcm-firmware-14.0-1-any.pkg.tar.zst
   ```
3. Φορτώστε εκ νέου τα αρθρώματα πυρήνα για το Wi-Fi:
   ```bash
   sudo modprobe -r brcmfmac_wcc
   sudo modprobe -r brcmfmac
   sudo modprobe brcmfmac
   ```
</Steps>

Το Wi-Fi θα πρέπει πλέον να λειτουργεί αξιόπιστα, ακόμα και μετά την επανεκκίνηση του συστήματος. Μπορείτε να διαγράψετε το αρχείο `.pkg.tar.zst`.

### Περαιτέρω ρυθμίσεις
Για τη ρύθμιση άλλων μερών του υλικού, όπως οι συσκευές ήχου, η κάμερα, η Touch Bar κ.λπ., ανατρέξτε στους διάφορους οδηγούς του [wiki του t2linux](https://wiki.t2linux.org/roadmap/#configuring-the-installation).
