---
title: Γιατί να επιλέξω το CachyOS;
description: Γιατί το CachyOS ενδέχεται να είναι καλύτερο για εσάς
tableOfContents:
  minHeadingLevel: 1
  maxHeadingLevel: 4
---

Το CachyOS είναι μια διανομή βασισμένη στο Arch Linux που εστιάζει στις επιδόσεις και είναι σχεδιασμένη έτσι, ώστε να παρέχει ένα σταθερό, αποδοτικό και εύχρηστο περιβάλλον. Προσφέρει όλη την ισχύ και την ευελιξία ενός συστήματος κυλιόμενης κυκλοφορίας (rolling-release), μαζί με προηγμένες βελτιστοποιήσεις και ένα προσαρμοσμένο σύνολο εργαλείων που απλοποιεί την εμπειρία τόσο για νέους όσο και για έμπειρους χρήστες.

## Επιδόσεις και βελτιστοποίηση

### Βελτιστοποιημένα πακέτα και αποθετήρια

Το CachyOS παρέχει μια μεγάλη συλλογή από **[βελτιστοποιημένα πακέτα](https://packages.cachyos.org/)**, ειδικά μεταγλωττισμένα για διάφορες σύγχρονες αρχιτεκτονικές CPU. Με υποστήριξη για συστήματα `x86-64-v3`, `x86-64-v4` και `Zen4+`, το λογισμικό σας εκμεταλλεύεται στο έπακρο τις δυνατότητες του υλικού σας για σημαντική αύξηση της απόδοσης.

Για περισσότερες λεπτομέρειες σχετικά με τα βελτιστοποιημένα αποθετήριά μας, ανατρέξτε στον αναλυτικό οδηγό μας για τα **[Βελτιστοποιημένα αποθετήρια](/el/features/optimized_repos)**.

### Προσαρμοσμένος πυρήνας για βελτιωμένες επιδόσεις και σταθερότητα

Πέρα από το βασικό σύνολο διορθώσεων του CachyOS που ρυθμίζει διάφορες παραμέτρους του πυρήνα για καλύτερη απόκριση, το CachyOS επιλέγει προσεκτικά τα σύνολα διορθώσεων που δεν έχουν ενσωματωθεί ακόμα στον κύριο κλάδο ή στη σταθερή αναθεώρηση του πυρήνα.

Ως εκ τούτου, οι διορθώσεις αυτές υποβάλλονται σε εσωτερικές δοκιμές πριν διατεθούν στους χρήστες, ώστε να διασφαλιστεί ότι δεν επηρεάζεται η σταθερότητα. Για μια πλήρη λίστα των διορθώσεων που παρέχει το CachyOS, ανατρέξτε στη σελίδα [Πυρήνας](/el/features/kernel).

### Προηγμένη υποστήριξη για χρονοπρογραμματιστές CPU

Το CachyOS προσφέρει πυρήνες με τις πιο πρόσφατες βελτιστοποιήσεις για τον χρονοπρογραμματιστή (scheduler) της CPU, εξασφαλίζοντας μια ομαλή και διαδραστική εμπειρία, ακόμα και υπό βαρύ φόρτο εργασίας.

* **EEVDF (ο προεπιλεγμένος χρονοπρογραμματιστής του πυρήνα Linux):** Αν και είναι εξαιρετικός όσον αφορά τη συνολική απόδοση, ο πυρήνας του CachyOS περιλαμβάνει προσαρμοσμένες **[ρυθμίσεις για τον EEVDF](https://github.com/CachyOS/linux/blob/6.15/cachy/kernel/sched/fair.c#L79-81)** για καλύτερη αποκρισιμότητα.

* **[BORE](https://github.com/firelzrd/bore-scheduler) (Burst-Oriented Response Enhancer):** Για χρήστες που απαιτούν τη μέγιστη διαδραστικότητα, οι πυρήνες μας υποστηρίζουν τον χρονοπρογραμματιστή BORE, ένα σύνολο διορθώσεων που ενισχύει τον EEVDF για μια πιο ομαλή εμπειρία σε εντατικές εργασίες.
  * Διατίθεται στην παραλλαγή `linux-cachyos-bore` του πυρήνα.

Για περισσότερες πληροφορίες σχετικά με τους πυρήνες που προσφέρονται από το CachyOS και με το πλαίσιο sched-ext, ανατρέξτε στις σελίδες **[Πυρήνας](/el/features/kernel)** και **[sched-ext](/el/configuration/sched-ext)** της τεκμηρίωσης.

## Εύχρηστα εργαλεία και εξατομίκευση

### [Αυτοματοποιημένος εντοπισμός υλικού](/el/features/chwd/chwd/)

Το CachyOS περιλαμβάνει ένα προσαρμοσμένο εργαλείο εντοπισμού υλικού που αναγνωρίζει και εγκαθιστά αυτόματα τους απαραίτητους οδηγούς και τα πακέτα για το σύστημά σας. Έτσι, εξαλείφεται η ανάγκη για χειροκίνητη αναζήτηση οδηγών, εξοικονομώντας σας χρόνο και κόπο μετά την εγκατάσταση.

### Παραμετροποιήσιμη διαδικασία εγκατάστασης

Το πρόγραμμα εγκατάστασης του CachyOS επιτρέπει στους χρήστες να προσαρμόσουν το σύστημά τους επιλέγοντας το περιβάλλον επιφάνειας εργασίας, τα πακέτα, το σύστημα αρχείων, τον διαχειριστή εκκίνησης, τον πυρήνα και πολλά άλλα, σύμφωνα με τις ανάγκες τους:

- [Περιβάλλοντα επιφάνειας εργασίας](/el/installation/desktop_environments/)
- [Διαχειριστές εκκίνησης](/el/installation/boot_managers/)
- [Παραλλαγές πυρήνα](/el/features/kernel#παραλλαγές)
- [Συστήματα αρχείων](/el/installation/filesystem)
- [Επιλέξιμα προσαρμοσμένα πακέτα κατά την εγκατάσταση](https://github.com/CachyOS/cachyos-calamares/blob/cachyos-limine-qt6/src/modules/netinstall/netinstall.yaml)

### Προσαρμοσμένες εφαρμογές του CachyOS

Η ομάδα του CachyOS αναπτύσσει και συντηρεί τη δική της σουίτα εφαρμογών για την απλοποίηση της διαχείρισης συστημάτων και τη βελτίωση της εμπειρίας σας.

Ακολουθεί μια λίστα με τις εφαρμογές που αναπτύσσει και συντηρεί επί του παρόντος η ομάδα του CachyOS:

-   **[CachyOS Hello](https://github.com/CachyOS/CachyOS-Welcome):** Μια εφαρμογή καλωσορίσματος για έλεγχο ρυθμίσεων, εφαρμογή διορθώσεων και εγκατάσταση πακέτων.
-   **[CachyOS Package Installer](https://github.com/CachyOS/packageinstaller):** Μια εφαρμογή με γραφικό περιβάλλον (GUI) για εύκολη εγκατάσταση εφαρμογών.
-   **[CachyOS Kernel Manager](https://github.com/CachyOS/kernel-manager):** Εγκαταστήστε εύκολα πυρήνες από το αποθετήριο, διαμορφώστε τον δικό σας και διαχειριστείτε το πλαίσιο `sched-ext`.
-   **[cachyos-rate-mirrors](https://github.com/CachyOS/rate-mirrors):** Βαθμολογεί αυτόματα τα είδωλα διακομιστών (mirrors) του Arch και του CachyOS για τις βέλτιστες ταχύτητες λήψης με το `pacman`.
-   **[systemd-boot-manager](https://github.com/CachyOS/systemd-boot-manager):** Δημιουργεί αυτόματα νέες καταχωρήσεις εκκίνησης για το `systemd-boot`, τις οποίες μπορείτε εύκολα να ρυθμίσετε μέσω του `/etc/sdboot-manage.conf`.

## Μια φιλική και ενεργή κοινότητα

Η μεγαλύτερη δύναμη του CachyOS είναι η αναπτυσσόμενη κοινότητά του. Τα μέλη της κοινότητας αλληλοβοηθούνται κοινοποιώντας συμβουλές, παρέχοντας υποστήριξη και συνεισφέροντας στην επιτυχία του έργου. Τα σχόλιά σας μας βοηθούν να βελτιώνουμε συνεχώς την εμπειρία σας με το CachyOS.

Γίνετε κι εσείς μέλος της κοινότητας στο **[Discord του CachyOS](https://discord.gg/cachyos-862292009423470592)** και στο **[φόρουμ του CachyOS](https://discuss.cachyos.org/)**.
